L-Istati Membri kollha ġew imħeġġa jagħmlu użu sħiħ mill-finanzjament kollu li għandhom disponibbli, kemm jekk taħt il-forma ta’ appoġġ kif ukoll self li ma jitħallasx lura. Bħal fil-każ ta’ proġetti relatati mal-elettriku, huma mħeġġa interkonnessjonijiet transfruntiera ta’ proġetti ta’ infrastruttura tal-fjuwils alternattivi. Il-kuntatti matul il-proċess ta’ ppjanar u implimentazzjoni jistgħu jikkontribwixxu b’mod qawwi għall-massimizzazzjoni tal-benefiċċji tal-investiment appoġġat mill-RRF. Dan il-proċess ta’ skambju tal-aħjar prattiki jista’ jiġi megħjun mill-Istrument ta’ Appoġġ Tekniku (TSI) tal-Kummissjoni, li għandu baġit ta’ EUR 864 miljun għall-2021-2027. Taħt dan l-istrument, l-Istati Membri jistgħu jitolbu appoġġ tekniku fost l-oħrajn biex jimplimentaw il-pjanijiet nazzjonali tagħhom għall-irkupru u r-reżiljenza, inkluż f’aspetti marbuta mat-tranżizzjoni ekoloġika. Barra minn hekk, fil-kuntest taċ-ċiklu ta’ finanzjament tat-TSI għall-2022, l-Istati Membri jistgħu jitolbu appoġġ f’konformità ma’ proġett ta’ appoġġ tekniku ewlieni propost dwar “Irriċarġjar u Riforniment”, li jiffoka fuq miżuri li jsaħħu l-introduzzjoni ta’ infrastruttura tal-fjuwils alternattivi, inkluż fil-kuntest ta’ mobilità urbana sostenibbli.

Huwa importanti li mil-lum l-UE jkollha network ta’ infrastruttura tal-fjuwils alternattivi “li jibqa’ validu fil-futur”. Sabiex jiġi żgurat il-varar tal-infrastruttura tal-irriċarġjar u r-riforniment b’mod koerenti, huwa kruċjali li jkun hemm fehim komuni tal-ħtiġijiet teknoloġiċi speċifiċi li huma meħtieġa għall-fjuwils differenti f’kull mod ta’ trasport. F’dan ir-rigward, hemm ħtieġa urġenti li jiġi konkluż l-approċċ teknoloġiku għall-varar tal-infrastruttura tar-riforniment tal-idroġenu għall-vetturi tqal, b’mod partikolari, fuq il-forma standard finali tal-fjuwil (likwifikat jew ikkompressat, u l-livell ta’ pressjoni). Għalhekk, id-definizzjoni ta’ direzzjoni komuni tas-suq dwar l-introduzzjoni ta’ infrastruttura tal-fjuwils alternattivi, filwaqt li jitqiesu l-aspetti tal-vetturi, tal-infrastruttura u tal-produzzjoni/tad-distribuzzjoni, se tkun determinanti għal varar f’waqtu b’mod olistiku.

L-adattament tal-infrastruttura tal-fjuwils alternattivi għall-ħtiġijiet ta’ persuni b’diżabilità kien ukoll ta’ importanza kbira fuq l-aġenda. L-Att dwar l-Aċċessibbiltà diġà jistabbilixxi rekwiżiti minimi fil-livell tal-UE, iżda jeħtieġ li dawn jiġu infurzati kif xieraq. Dawn jinkludu rekwiżiti fuq it-terminali ta’ pagament, ċerti servizzi u infrastruttura tat-trasport, inklużi l-istazzjonijiet tal-irriċarġjar. Il-Kummissjoni se tħejji linji gwida u se tiskambja prattiki tajbin, flimkien mal-Forum dwar it-Trasport Sostenibbli, biex tippromwovi dawn ir-rekwiżiti fl-introduzzjoni ta’ infrastruttura tal-fjuwils alternattivi.

Għat-trasport bit-triq, ix-xogħol ta’ standardizzazzjoni ffoka fuq kwistjonijiet elettrotekniċi, bħal pereżempju plakek, sokits u speċifikazzjonijiet tas-sikurezza elettrika. Biex tinkiseb interoperabbiltà sħiħa fil-partijiet kollha tal-ekosistema tal-irriċarġjar tal-vetturi elettriċi, issa hemm ħtieġa urġenti li jiġu standardizzati aktar l-interfaċċi ta’ komunikazzjoni u li jiġu żviluppati mudelli ġodda ta’ data biex il-vetturi elettriċi jiġu integrati fil-grilja, inklużi s-sistemi ta’ ġestjoni tal-enerġija tal-bini, u jitrawwem l-iżvilupp ta’ networks tar-roaming elettroniku madwar l-UE kollha. B’mod partikolari, il-punti tal-irriċarġjar tal-elettriku u tar-riforniment tal-idroġenu għal vetturi tqal huma prijorità għall-istandardizzazzjoni. Il-Kummissjoni se taħdem flimkien mal-organizzazzjonijiet u l-korpi Ewropej tal-istandardizzazzjoni biex tadotta talba tal-istandardizzazzjoni ġdida:

·biex tiżgura interoperabbiltà sħiħa tal-ekosistema tal-irriċarġjar tal-vetturi elettriċi, inkluża komunikazzjoni fost il-partijiet kollha ta’ din l-ekosistema (il-manifatturi tal-vetturi, l-operaturi tal-punti tal-irriċarġjar, il-fornituri tas-servizzi tal-mobilità, il-pjattaformi tar-roaming elettroniku u l-operaturi tas-sistema tad-distribuzzjoni);

·biex tgħin iġġib teknoloġiji emerġenti fis-suq bħas-servizzi tal-irriċarġjar intelliġenti u s-servizzi tal-vettura għall-grilja (V2G), li se jkunu wkoll is-suġġett ta’ proġetti ta’ riċerka u żvilupp u ta’ dimostrazzjoni fil-qafas tal-programm il-ġdid Orizzont Ewropa (inkluż il-Programm ta’ Ħidma adottat taċ-Ċentru Konġunt tar-Riċerka tal-Kummissjoni Ewropea) u l-Missjoni dwar Bliet Newtrali għall-Klima u Intelliġenti;

·biex tifformola rekwiżiti speċifiċi għall-irriċarġjar ta’ vetturi tqal, inklużi plakek u sokits ta’ amperaġġ għoli, teknoloġiji tat-tkessiħ, u interfaċċi ta’ komunikazzjoni mibnija abbażi tal-ispeċifikazzjonijiet tekniċi Ewropej diġà żviluppati għal vetturi tqal; se jkun meħtieġ sforz speċjali fid-dawl tal-iżviluppi ta’ qabel l-implimentazzjoni tar-riċerka u tal-metodoloġija tal-ittestjar sabiex jiġu appoġġati l-kompetittività u l-affidabbiltà tar-riċerka u l-iżvilupp tal-UE u tal-industrija f’dawn it-teknoloġiji;

·biex tkopri l-iżvilupp ta’ standards għas-sistemi ta’ toroq elettriċi, imfassla biex jittrażmettu l-enerġija elettrika lill-vetturi waqt li jkunu qed jiċċaqilqu;

·biex tiffaċilita l-introduzzjoni ta’ teknoloġija tal-irriċarġjar mingħajr fili, kemm f’forma statika kif ukoll dinamika, li tikseb trasferimenti tal-enerġija suffiċjenti biex jiġu ssodisfati t-tipi differenti ta’ vetturi u l-ħtiġijiet tal-utenti; se tkun meħtieġa attenzjoni partikolari biex tiġi żgurata l-kompatibbiltà elettromanjetika suffiċjenti ta’ dawn it-teknoloġiji mal-baned ta’ komunikazzjoni eżistenti taħt kundizzjonijiet definiti b’mod raġonevoli u realistiku;

·biex tifformola speċifikazzjonijiet tekniċi għall-punti tar-riforniment tal-idroġenu li jqassmu idroġenu likwifikat u kkompressat lil vetturi tqal.

F’dan il-kuntest, huwa importanti li jinbena kunsens bejn il-bosta partijiet ikkonċernati li jiffurmaw parti mill-ekosistema tal-irriċarġjar fuq it-tfassil futur ta’ qafas ta’ governanza għall-komunikazzjoni tal-vettura għall-grilja. Il-qafas għandu jkun ibbażat fuq prinċipji miftuħa u trasparenti u jirriżulta f’ekosistema Ewropea li tkun faċilment aċċessibbli għall-partijiet kollha. Il-Kummissjoni se tikkoordina biex tiżgura li l-proċess tal-iżvilupp ta’ dan il-qafas ikun effettiv u trasparenti.

Għas-settur ferrovjarju, l-Aġenzija Ewropea għall-Ferroviji qed tmexxi l-iżvilupp ta’ rekwiżiti u speċifikazzjonijiet tekniċi f’kooperazzjoni mal-operaturi, mal-manifatturi tal-materjal fuq ir-roti u mal-manifatturi taċ-ċelloli tal-fjuwil. Sabiex jinkiseb dan, huwa kruċjali li jiġu kkunsidrati l-installazzjoni sikura u l-ittestjar tal-prestazzjoni. Meta jitqiesu dawn ir-rekwiżiti tekniċi, l-Aġenzija toħroġ awtorizzazzjonijiet għat-tqegħid fis-servizz ta’ vetturi ferrovjarji u tiffaċilita l-kummerċjalizzazzjoni ta’ vetturi ferrovjarji u ferroviji madwar l-Istati Membri. Matul is-snin li ġejjin, jeħtieġ li jingħelbu tliet ostakli teknoloġiċi speċifiċi qabel ma t-teknoloġija b’ċelloli tal-fjuwil tal-idroġenu tkun tista’ titqies bħala kummerċjalment vijabbli għall-ferroviji. Dawn l-ostakli huma:

·dimostrazzjoni fuq skala kbira ta’ flotot ferrovjarji b’unitajiet multipli;

·l-iżvilupp, l-inġinerija u t-tħaddim ta’ prototipi ta’ shunters jew ta’ lokomottivi tal-linja ewlenija;

·l-iżvilupp tat-teknoloġija għal sistema ottimizzata għall-ħżin tal-idroġenu għall-applikazzjonijiet ferrovjarji taċ-Ċelloli tal-Fjuwil tal-Idroġenu (FCH).

Dawn it-tliet suġġetti ta’ prijorità għolja se jkunu l-enfasi tal-ħidma tar-riċerka u l-innovazzjoni, possibbilment billi tiżdied il-koordinazzjoni bejn is-Sħubija Ewropea futura għat-trasformazzjoni tas-sistema ferrovjarja tal-Ewropa u s-Sħubija Ewropea għall-Idroġenu Nadif.

Il-biċċa l-kbira tal-ostakli teknoloġiċi li jifdal jikkonċernaw il-potenzjal ta’ ottimizzazzjoni meħtieġ biex it-teknoloġija FCH tkun tista’ tikkompeti aħjar mal-ferroviji li jaħdmu bid-diżil jew bl-elettriku. B’mod konkret, il-potenzjal ta’ ottimizzazzjoni jiddependi direttament mill-ferrovija FCH stess, madankollu, hemm ukoll ħafna lok għal titjib u żvilupp fl-infrastruttura korrispondenti tar-riforniment tal-idroġenu kif ukoll fis-sistemi tas-servizz u tal-manutenzjoni.

Barra minn hekk, l-iżvilupp teknoloġiku fis-settur ferrovjarju qed jiffaċċja ambjent regolatorju frammentat f’termini kemm ta’ rekwiżiti tekniċi Ewropej (speċifikazzjonijiet tekniċi għall-interoperabbiltà) kif ukoll nazzjonali (NNTR – regoli tekniċi nazzjonali nnotifikati). Dan għandu impatt kbir, speċjalment peress li diversi tipi ta’ ferroviji huma meħtieġa biex ikopru s-suq Ewropew kollu. Sakemm jiġu żviluppati r-rekwiżiti tekniċi Ewropej u l-istandards speċifiċi, il-ferroviji li jaħdmu bl-FCH jistgħu jiffaċċjaw frammentazzjoni tas-suq li twassal għal kostijiet fissi ogħla, u b’hekk jiġu ppenalizzati dawk li jinsabu fuq quddiem jekk jitfassal ambjent regolatorju ġdid għat-tipi kollha ta’ użu.

Ideat ġodda jistgħu jagħmlu l-introduzzjoni tal-infrastruttura tal-irriċarġjar tal-vetturi elettriċi u tat-teknoloġija ferrovjarja avvanzata b’mod sinerġetiku. Pereżempju, f’vaguni miftuħa futuri possibbli għat-trasport tal-karozzi, komponenti ta’ konverżjoni speċifiċi, adattati għall-vultaġġ u l-frekwenzi differenti u pjuttost varjabbli tal-ferroviji elettriċi minn naħa waħda, u t-teknoloġija standardizzata ta’ rriċarġjar min-naħa tal-vetturi elettriċi, huma meħtieġa, kif ukoll soluzzjonijiet sikuri ta’ kejbils, f’konformità mal-istandards tas-sikurezza ferrovjarja.

Għat-trasport marittimu u n-navigazzjoni interna, l-iżvilupp ta’ standards huwa fundamentali għall-bidla minn azzjoni ta’ livell għoli, bħall-ħidma fil-qafas tal-Konvenzjonijiet/Kodiċijiet tal-Organizzazzjoni Marittima Internazzjonali u l-implimentazzjoni operazzjonali jew teknika. L-importanza ta’ standards internazzjonali fil-portijiet, b’mod partikolari għall-interfaċċa bejn il-vapuri u l-art fil-portijiet marittimi internazzjonali, hija direttament relatata mal-promozzjoni tas-sikurezza u l-fiduċja fl-iżvilupp ta’ fjuwils alternattivi sostenibbli (alkoħol, ammonijaka, idroġenu, oħrajn) jew soluzzjonijiet ta’ elettrifikazzjoni (bħall-OPS u l-iċċarġjar tal-batteriji). Huwa importanti wkoll li tiġi promossa d-disponibbiltà lokali, li tista’ toħloq ħżin addizzjonali, distribuzzjoni u għalhekk ħtiġijiet infrastrutturali limitati tal-istess tip (eż. għal bijofjuwils avvanzati), b’mod partikolari rilevanti meta diversi soluzzjonijiet ta’ fjuwils ikunu jeżistu flimkien ma’ magni tal-fjuwil flessibbli.

F’dak il-kuntest, u bħala parti mit-talba ta’ standardizzazzjoni tal-Kummissjoni għall-2015 (Mandat 533), ġew żviluppati standards ta’ interoperabbiltà għan-navigazzjoni marittima u interna, b’mod partikolari għall-plakek fuq l-art. L-Aġenzija Ewropea għas-Sigurtà Marittima (EMSA) żviluppat ukoll f’kooperazzjoni mal-Istati Membri u l-industrija l-“Guidance on LNG Bunkering for port authorities and administrations”. Bl-istess mod, l-EMSA bħalissa qed tiżviluppa gwida dwar l-OPS. Iż-żewġ gwidi jikkomplementaw l-istandards, il-linji gwida u l-aħjar prattika tal-industrija eżistenti, bil-għan li jipprovdu rakkomandazzjonijiet dwar l-aħjar prattika.